**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  10 – 11 – 2024

**ΑΜΑΡΟΥΣΙΟΥ Αρ. Πρ.:** 280

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου, Ενώσεις Γονέων Αμαρουσίου, Κηφισιάς, Λυκόβρυσης – Πεύκης, Μελισσίων – Πεντέλης, ΔΟΕ, Συλλόγους Εκπ/κών Π. Ε. της χώρας**

**ΟΛΟΙ/ΟΛΕΣ**

**την Τρίτη 12 Νοέμβρη 2024 στις 18:30 στο Πανεκπαιδευτικό συλλαλητήριο στα Προπύλαια**

**Στους δρόμους του αγώνα σπάμε τον αυταρχισμό!**

**Με διώξεις και τρομοκρατία δε γίνεται παιδεία!**

Συναδέλφισσες και συνάδελφοι

Η φετινή σχολική χρονιά είναι η δυσκολότερη που βιώσαμε ποτέ. **Η κυβέρνηση, από τον Ιούλιο ακόμα, έχει επιδοθεί σε ένα πογκρόμ απειλών, εκβιασμών, κυνηγιού κεφαλών εκπαιδευτικών,** επιδιώκει με το σουγιά στο κόκκαλο και το λουρί στο σβέρκο να επιβάλει την αντιεκπαιδευτική αξιολόγηση, στρατηγικό βήμα για τη διάλυση του δημόσιου σχολείου, την κατηγοριοποίησή του, το χτύπημα των μορφωτικών δικαιωμάτων των παιδιών και την υποταγή των εκπαιδευτικών στα σχέδιά τους.

**Η εκπαίδευση, χωρίς υπερβολές, ζει μέρες τρομοκρατίας.** Ένας εσμός πρόθυμων στελεχών εκπαίδευσης ΔΕΝ ΑΣΧΟΛΕΙΤΑΙ ΜΕ ΤΙΠΟΤΑ ΑΛΛΟ παρά μόνο με την «Επιχείρηση Αξιολόγηση» και την καθυπόταξη των εκπαιδευτικών.

**Των εκπαιδευτικών που την ίδια στιγμή δίνουν τη μάχη να κρατήσουν όρθιο το δημόσιο σχολείο**, με μισθούς πείνας, με το 1/3 να βιώνει πολύχρονη ελαστική εργασία με λειψά δικαιώματα και το άλλο 1/3 να αγκομαχά σε ηλικίες που έπρεπε ήδη να είναι στη σύνταξη. Σε πληθωρικά τμήματα, με πάνω από 1000 συμπτύξεις τμημάτων πανελλαδικά, σε ακατάλληλους και επικίνδυνους χώρους, χωρίς τις παράλληλες στηρίξεις και το ειδικό βοηθητικό προσωπικό που απαιτείται, με κενά προσωπικού που καλύπτονται όπως – όπως. Με τις πλατφόρμες καταγγελιών και αναφορών να έχουν πάρει φωτιά και τα πειθαρχικά με κάθε αφορμή να πηγαίνουν σύννεφο. Με διώξεις ακόμα και για το περιεχόμενο της διδασκαλίας μας, ακόμα και για την ελεύθερη έκφραση των μαθητών μας!

**Το management δε θα νικήσει την παιδαγωγική**

**η γραβάτα δε θα νικήσει την κιμωλία**

**Ως εδώ λοιπόν! Συνεχίζουμε τον αγώνα μας εδώ και χρόνια και βγαίνουμε ξανά στο δρόμο.** Η κυβέρνηση και τα ΜΜΕ, το κατεστημένο πολιτικό σύστημα είναι εναντίον μας. Τέλος στη φίμωση και τη λογοκρισία. Ήρθε η ώρα να ακουστεί η δική μας φωνή.

* Καλούμε σε **μαζική συμμετοχή στο πανεκπαιδευτικό συλλαλητήριο την Τρίτη 12 – 11 – 2024 στα ΠΡΟΠΥΠΛΑΙΑ.**
* **Καλούμε τους Συλλόγους Εκπ/κών Π. Ε. και τις Ε.Λ.Μ.Ε. της Αττικής** να πάρουν άμεσα αποφάσεις συμμετοχής στο συλλαλητήριο που προτάθηκε από πολλά σωματεία στην πανελλαδική σύσκεψη Συλλόγων Εκπ/κών Π. Ε. – Ε.Λ.Μ.Ε. συντονισμού και αγώνα.
* **Καλούμε τις Εκπαιδευτικές Ομοσπονδίες (Δ. Ο. Ε. – Ο. Λ. Μ. Ε.)**  να πάρουν αποφάσεις συμμετοχής και κλιμάκωσης του αγώνα.
* **Καλούμε τους γονεϊκούς φορείς** να πάρουν αποφάσεις συμμετοχής και να συνεργαστούμε σε κοινό πανεκπαιδευτικό μέτωπο αγώνα.
* **Καλούμε τα εργατικά σωματεία, τους φοιτητικούς συλλόγους, τις συλλογικότητες αντίστασης και αγώνα** να πάρουν θέση μάχης στο πλευρό μας. **Τα εκπαιδευτικά σωματεία πάντα βρίσκονται στο πλευρό κάθε διωκόμενου/-ης εργαζόμενου/-ης. Σήμερα ζητάνε τη δική σας έμπρακτη αλληλεγγύη.** Σταθείτε στο πλευρό μας, για το δικαίωμα όλων των παιδιών σε ένα δημόσιο δωρεάν σχολείο που να τους αξίζει και για το δικαίωμα στην απεργία.
* **Καλούμε τον κόσμο των γραμμάτων, του πολιτισμού και της τέχνης, της μαχόμενης (και διωκόμενης) δημοσιογραφίας** να δείξει την αλληλεγγύη του σε αυτό το δύσκολο αγώνα.
* **Καλούμε τους μαχόμενους δικηγόρους του κινήματος** να σταθούν αλληλέγγυοι στον αγώνα μας, να υπερασπίσουν στο πεδίο της νομικής επιστήμης (που ΔΕΝ ΕΙΝΑΙ ΟΥΔΕΤΕΡΗ) το δικαίωμα στην απεργία, στην αντίσταση, στον αγώνα, στην παιδαγωγική ελευθερία.

Γιατί απέναντί μας έχουμε μια **βάρβαρη πολιτική**, που έχει στρατηγική, σχέδιο, να παίρνει τα πάντα από τους πολλούς, για να τα δίνει στους λίγους. Αλλά κι εμείς έχουμε το δικό μας σχέδιο σύγκρουσης και ανατροπής αυτής της βαρβαρότητας. **Με το μόνο μέσο που διαθέτουμε και φέρνει πραγματικά αποτελέσματα, τον μαζικό, συλλογικό και οργανωμένο αγώνα μέσα από τα σωματεία μας, την αυτοοργάνωσή μας στη βάση των εκπαιδευτικών, το πλατύ κοινωνικό μέτωπο** στοχεύοντας μαζί με όλους τους εργαζόμενους τον πραγματικό αντίπαλο.

**ΕΜΕΙΣ ΠΙΣΩ ΔΕΝ ΚΑΝΟΥΜΕ! Η τρομοκρατία δε θα περάσει!**

**Λαέ μη σκύβεις το κεφάλι – πάρε θέση αγώνα**

**Όλοι/όλες την Τρίτη 12 Νοέμβρη 2024 στις 18:30 στο Πανεκπαιδευτικό συλλαλητήριο στα Προπύλαια**

